b'\n_START_ARTICLE_\nLuokkasotakirjallisuus\n_START_PARAGRAPH_\nLuokkasotakirjallisuudella tarkoitetaan yleens\xc3\xa4 Neuvosto-Ven\xc3\xa4j\xc3\xa4lle paenneiden suomalaisten kommunistiemigranttien julkaisemia teoksia, jotka k\xc3\xa4sitteliv\xc3\xa4t Suomen sis\xc3\xa4llissotaa luokkasodan n\xc3\xa4k\xc3\xb6kulmasta (ks. Suomen sis\xc3\xa4llissodan nimet). Kirjoissa Suomen sis\xc3\xa4llissodasta puhutaan luokkasotana tai Suomen ty\xc3\xb6v\xc3\xa4en vallankumouksena ja valkoisia kutsutaan yleisesti lahtareiksi. T\xc3\xa4llaisia teoksia julkaisivat esimerkiksi Otto-Wille Kuusinen ja Jukka Lehtosaari. Teoksista merkitt\xc3\xa4vimpi\xc3\xa4 olivat Lehtosaaren Punakaarti rintamalla sek\xc3\xa4 teokset Vallankumous ja kansalaissota Suomessa ja Kimmon Komppania. Luokkaan on yleens\xc3\xa4 luettu my\xc3\xb6s Alex Halosen vuonna 1928 Yhdysvalloissa julkaisema Suomen Luokkasota, jota Marko Tikan mukaan aikanaan postitettiin Suomeen tuhat kappaletta. Teokset olivat aikanaan pitk\xc3\xa4\xc3\xa4n kiellettyjen listalla, ja Etsiv\xc3\xa4 keskuspoliisi tuhosi ja takavarikoi useimmat kappaleet. Useimmat teokset maksavat antikvariaateissa nykyisin satoja euroja, ja joitakin tulee tuskin en\xc3\xa4\xc3\xa4 saataville.'